雨後看山因憶黄世南先生詩以相招
作者：文同
朝代：宋

paragraphs: 新霜夜落群梢鳴，群風刮天爲早晴。
南山向曉盡張列，頹嶺斷壑當空橫。
開軒一見喜無量，走上高閣臨飛甍。
層欄倚遍不能下，狀貌秀活圍雙睛。
奔騰遠近若波浪，愛極擬去中間行。
此時只恨少佳客，相共叫笑誇崢嶸。
我思黄子者奇士，趣向超越無俗情。
手提詩筆若椽大，到處詠物物有名。
我今此縣頗幽僻，復在歲杪天氣清。
溪中魚蟹易尋覓，林下梨栗新收盛。
子如訪我住旬浹，此品可備盤與觥。
遂馳僕馬去邀子，願子爲我聊出城。
私心不獨徒見子，亦願播此山之聲。
子如不見不爲詠，可惜此山虛此生。